## Odluka o osnivanju Istražnog povjerenstva za utvrđivanje činjenica u vezi privatizacije INA-Industrija nafte d.d. te svih ugovora i dodataka ugovora između Vlade Republike Hrvatske i strateškog partnera MOL Hungaria oil and gas Plc.

### NN 53/2010 (30.4.2010.), Odluka o osnivanju Istražnog povjerenstva za utvrđivanje činjenica u vezi privatizacije INA-Industrija nafte d.d. te svih ugovora i dodataka ugovora između Vlade Republike Hrvatske i strateškog partnera MOL Hungaria oil and gas Plc.

HRVATSKI SABOR

1289

Na temelju članka 3. Zakona o istražnim povjerenstvima (»Narodne novine«, br. 24/96.) Hrvatski sabor na sjednici 26. ožujka 2010. i 23. travnja 2010., donio je

ODLUKU

O OSNIVANJU ISTRAŽNOG POVJERENSTVA ZA UTVRĐIVANJE ČINJENICA U VEZI PRIVATIZACIJE INA – Industrija nafte d.d. TE SVIH UGOVORA I DODATAKA UGOVORA IZMEĐU VLADE REPUBLIKE HRVATSKE I STRATEŠKOG PARTNERA MOL HUNGARIAN OIL AND GAS PLC.

I.

Osniva se Istražno povjerenstvo za utvrđivanje činjenica u vezi provedbe javnog natječaja za prodaju 25%+1 dionica strateškom ulagaču 2003. godine, sklapanja Ugovora o kupoprodaji dionica od 17. srpnja 2003. godine, Ugovora o međusobnim odnosima dioničara od 17. srpnja 2003. godine, prve izmjene i dopune Ugovora o međusobnim odnosima koji se odnose na društvo INA – Industrija nafte d.d., Glavnog ugovora o plinskom poslovanju sa strateškim partnerom MOL Hungarian oil and gas Plc. te Prvog dodatka glavnom ugovoru o plinskom poslovanju.

II.

Za djelovanje Istražnog povjerenstva iz točke I. ove Odluke postoji javni interes jer je zakonito poslovanje tijela državnih vlasti i racionalno postupanje državnom imovinom od velikog utjecaja na stanje gospodarstva i standarda građana Republike Hrvatske, a više puta su od strane najviših predstavnika državne vlasti u javnosti iznesene sumnje u vezi opravdanosti i načina sklapanja prije spomenutih ugovora.

Javni interes proizlazi i iz činjenice da, unatoč višekratnom inzistiranju Predsjednika Republike te saborskih zastupnika da se istraže i predoče sve bitne okolnosti oko pregovora i sklapanja prije spomenutih ugovora, javnosti do sada nije poznato zbog čega je Vlada Republike Hrvatske odlučila dati veća upravljačka prava nad INA-om MOL-u nego je to u sličnim poslovima uobičajeno. Također nije objašnjeno zbog čega je država pristala preuzeti plinski posao i na taj način pokriti gubitke koje bi INA imala do usklađivanja cijena plina.

III.

Istražno povjerenstvo dužno je utvrditi:

– zbog čega su MOL-u dana veća upravljačka prava nego je uobičajeno za strateške partnere koji imaju približno isti udjel u INA-i,

– zbog čega se u postupak privatizacije nije uključila još neka zainteresirana tvrtka,

– tko je bio član Povjerenstva za pregovore s MOL-om te koje su druge osobe eventualno sudjelovale u postupku pregovora,

– zbog čega je Vlada odlučila preuzeti plinski posao,

– zbog čega je kupljeno plinsko skladište Okoli s plinom u njemu,

– postoje li i drugi poslovi koji su povezani sa sklapanjem Ugovora spomenutih u ovom zahtjevu za osnivanjem Istražnog povjerenstva,

– je li bilo eventualnih pogodovanja MOL-u tijekom cijelog postupka,

– jesu li u ovom slučaju zaštićeni interesi i imovina Republike Hrvatske,

– zbog čega Vlada Republike Hrvatske nije obavještavala Hrvatski sabor o tijeku investiranja u hrvatske rafinerije kako je to bilo predviđeno te daljnjem tijeku privatizacije INA-e,

– je li zbog eventualnih nepravilnosti oštećen državni proračun Republike Hrvatske i u kojem iznosu,

– jesu li sudionici ovih poslovnih aktivnosti davali kakve netočne ili nepotpune izjave o njima kojima su obmanjivali javnost i jesu li poduzimali bilo kakve radnje radi prikrivanja eventualnih nezakonitosti u svom ili u djelovanju drugih osoba,

– sve ostale relevantne činjenice vezane uz provedbu javnog natječaja za prodaju 25%+1 dionica strateškom ulagaču 2003. godine, postupak pregovora i sklapanja Ugovora o kupoprodaji dionica od 17. srpnja 2003. godine, Ugovora o međusobnim odnosima dioničara od 17. srpnja 2003. godine, Prve izmjene i dopune Ugovora o međusobnim odnosima koji se odnose na društvo INA – Industrija nafte d.d., Glavnog ugovora o plinskom poslovanju, te Prvog dodatka glavnom ugovoru o plinskom poslovanju,

– sve okolnosti i činjenice u svezi izmjena Statuta društva Ina d.d., donošenja i izmjena Poslovnika o radu Nadzornog odbora, te donošenja i izmjena Poslovnika o radu Uprave društva.

IV.

U postupku istraživanja Istražno povjerenstvo dužno je izvršiti uvid u svu dokumentaciju i druge isprave vezane uz predmet istrage, pribaviti izjave svjedoka i nalaze vještaka.

Istražno povjerenstvo dužno je svakoj osobi čiji se rad ili ponašanje ispituje, omogućiti očitovanje o činjenicama i okolnostima tog djelovanja.

V.

Istražno povjerenstvo dužno je obaviti istraživanje za koje je osnovano najkasnije u roku od tri (3) mjeseca te nakon toga Hrvatskom saboru podnijeti izvješće s prijedlogom mjera.

VI.

Istražno povjerenstvo ima devet (9) članova.

U Istražno povjerenstvo imenuju se:

– za predsjednicu

DRAGICA ZGREBEC,

– za potpredsjednika

BORIS KUNST,

– za tajnika

mr. sc. JOSIP SALAPIĆ,

– za članove:

ANA LOVRIN,

dr. sc. GORAN MARIĆ,

ZDRAVKO KELIĆ,

ZLATKO KORAČEVIĆ,

JOSIP LEKO,

GORDAN MARAS.

VII.

Ova Odluka stupa na snagu danom donošenja.

Klasa: 021-12/10-14/01

Zagreb, 23. travnja 2010.

HRVATSKI SABOR

Predsjednik
Hrvatskoga sabora
Luka Bebić, v. r.

Odluka, NN 53/2010-1289